Diana

Diana esseva un dea roman qui presideva al venation e a locos e animales salvage. In litteratura e depictiones, Diana esseva equivalente al Artemis grec e oriental, ma su culto esseva plus tosto italic, celtic, etc. Filia de Jupiter e Latona e gemina de Apolline, Diana esseva famose pro su castitate eterne.

Le templo de Diana al Aventino esseva un del plus importante a Roma; le regulationes del culto de iste templo esseva un modello pro multe templos in le provincias roman. A contrario del Juno de Veii, Diana non ha jammais essite « evocate », i.e. naturalisate como un dea roman qui poteva esser venerate al interior del urbe. Le templo al Aventino esseva foras del pomerio, le limite ritual de Roma central; como Baccho, Diana remaneva technicamente estranie. Con duo altere divinitates italic, Egeria e Virbio, Diana faceva un triade. Egeria esseva un nympha aquatic, Virbio un deo silvestre.

A Nemi, a presso de un laco sub le Monte Alban, il habeva un importante templo a Diana, fondate secundo le legenda per Orestes. Le sacerdote del templo (rex nemorensis) esseva un servo escappate habente disfacte su predecessor in combatto gladiatorial e qui debeva defender su proprie presbyterio contra altere servos escappate. Le festa de Diana a Roma, le Nemorales, honorava Diana de Nemi.

In Gallia, on la identificava con Arduinna, dea eponyme del foreste Ardennes.

 Vide etiam 
 complexo de Diana